Esimese proovipäeva hommikupoolik algas artistide jaoks kahjuks traagiliselt: ootamatult selgus, et hoolimata nädala keskpaigast on kõik poed ja suurem osa kohvikuid kinni. Rahvuslik püha ehk Saksamaa taasühinemise aastapäev. Pettuma pidid nii need, kes olid ennast rehale sättinud (kes veel ei tea – „rehal käima“ tähendab kammerkoori keeles šoppama) kui ka need, kes lootsid Starbucksis latte või cappuccino tassi juurde tasuta internetti saada. Minule oli kuni selle reisini üldse üllatuseks, et üle Euroopa on kõigis Starbucksi kohvikutes tasuta wifi (tüüpiline mina!). Vajalik info muidugi, kuid sel hetkel kasutu: pühade puhul avati Starbucks alles kell 11. Netinäljas eestlased ei mallanud loomulikult nii kaua oodata, eriti kui korra oli end juba hotellist välja aetud, ning artistid olid sunnitud kohviku ukse taga külmetades levi püüdma. Igal juhul ei tulnud ju ometi kõne alla, et päeva jooksul kordagi netti ei pääse, eksole...
#000002
Mahleri Kammerorkestriga on osa meie koorist varem kokku puutunud. 2011 aasta aprillis oli kammerkoori naistel suurepärane võimalus teha koostööd kuulsa dirigendi Claudio Abbado ning kahe temaga seotud orkestriga: Mahleri Kammerorkesteriga ja Mozarti Sümfooniaorkesteriga. Sellest Itaalia reisist on mulle elavalt meelde jäänud vabal päeval toimunud jalgpallimatš ühes Bologna pargis kahe orkestri meeskondade vahel :) Igal juhul oli Essenis rõõm näha pillimängijate hulgas tuttavaid nägusid. Mahleri orkestris on palju värvikaid kujusid, kelle väljendusrikast mängustiili mulle kontserdi ajal jälgida meeldis. Flöödimängija trillerite siristamine tõi mulle alati laia naeratuse suule, sest linnulaulu imiteerides nägi ta ise välja nagu lind :) Ja esimene klarnet suutis oma pillist võluda välja nii hingestatud Solveigi teema, et lausa klomp tuli kurku.
#000004
Esimene kontsert Essenis läks edukalt, ootamatu oli ehk ainult kontserdi pikkus (koos vaheajaga 2 tundi ja 45 minutit) ning see, kui väsinud ma järgmisel päeval olin. Ometi suurema osa ajast me ju lihtsalt istusime laval.
#000007
Kolm solisti, kes alles teises pooles lavale tulid, olid suurepärased. Mari Eriksmoen on minu arvates täiuslik Solveig – tema olek on tütarlapselik ning hääl puhas ja sirisev. Ning Marianne Kiellandil on Anitra karakterile sobiv mahe ja sensuaalne tämber. Kõige rohkem meeldis mulle aga ikkagi bariton Johannes Weisser, kelle lauldud Peer Gynti aaria oli erakordselt kirglik. Seda ennastunustavat kirglikkust rõhutas veelgi tiitpiibelehelik sokivalik – üks must, teine hall ;) Ka näitlejad olid väga head. Tilo Werneril võttis küll osasse sisse elamine aega, ilmselt sellepärast, et ta oli projekti liidetud alles 10 päeva enne selle algust. Kuid iga prooviga üha enam avanedes oli ta kontsertideks absoluutselt võrdne oma partneriga. Sunnyi Mellesi ümberkehastumisvõime oli aga lihtsalt hämmastav! Hoolimata sellest, et tekstiosad olid saksakeelsed ning seetõttu mitte kõige arusaadavamad, oli erakordselt huvitav jälgida tema sujuvat libisemist ühest rollist teise.
#000009
Kontserdid olid igatahes väga edukad ning eelkõige muusikute meesperet rõõmustasid kindlasti õllepudelid, mida lavalt maha tulles kõigile jagati :) Ka nii võiks iga päev kontserti teha :)
#000010
Ühe huvitava asja üle olen viimastel päevadel mõelnud. Huvitav, kas on olemas mingi omamoodi pöördvõrdeline seos pianode ja saalis köhivate inimeste vahel? Nendel kontsertidel oli küll kohati tunne nagu oleks mõni kopsukliinik oma patsientidele kollektiivse kontserdikülastuse organiseerinud. Aga samas... ilma nende bronhiitikuteta poleks me ilmselt kunagi saanud teada, et tõeliselt loominguline dirigent on võimeline ohjama korraga nii lavatäit muusikuid kui saalitäit kuulajaid. Keegi peale Minkowski pole kunagi juhatanud ühe käega orkestri imelisi pianosid ning samal ajal vaigistanud teisega saalis köhivaid inimesi. Jah, mis teha – sügisene aeg ning viirused liikvel. Loodame, et meie lauljatel õnnestub suurematest epideemiatest pääseda, sest ees on ootamas uued kontserdid ja uued reisid :)
#000011
Eesti Filharmoonia Kammerkoor kasutab sisestatud andmeid teile kontserdiinfo saatmiseks uudiskirja teel.
#000013